Johnny Depp fikk stående applaus
Fredag var det duket for pressevisning av filmen «Black Mass» under filmfestivalen i Venezia. Da filmen var over mottok den stående applaus - to ganger, melder amerikanske Deadline. Flere medier trekker frem Johnny Depps innsats som gangsteren James «Whitey» Bulger, som noe av det beste med filmen. – Depp fyller rollen sin, og gjør sin beste prestasjon - en rolle som kunne ha blitt fremført som en uhyggelig karakter (à la Jack Nicholson i «The Departed»), men i stedet fremstår han som en kompleks, unektelig karismatisk figur, skriver Variety.Nyhetsbyrået AP melder at ut ifra responsen etter filmen, kan «dette året se ut til å bli Johnny Depps år». – Dette er en utrolig transformasjon, som kan skaffe ham en Oscar-nominasjon, skriver AP. At filmen i det hele tatt har hatt premiere, skulle man ikke tro tilbake i 2013: Da sa nemlig Depp opp jobben etter en krangel om lønn. Det er ingen tvil om at 52-åringen har gitt seg hen til filmen, og som Variety skriver i anmeldelsen sin «tar det noen øyeblikk før man kjenner Depp igjen». Han har nemlig blitt forandret til gangstersjefen Bulger ved bruk av lateks, kontaktlinser og fått seg hvitt år. – Jeg har alltid ville være en karakterskuespiller, mer enn en «poster boy» som de forsøkte å gjøre meg til for «hundre år» siden, fortalte Depp til media under pressekonferansen. – Jeg synes det er trygt, men på den samme tiden er det også skummelt å prøve seg på disse transformasjonene.. Jeg tror det er viktig som en skuespiller å teste seg selv, utfordre seg selv. Ta sjansen som for kan ende med at du tryner og ser ut som en idiot.Bulger (86) ble arrestert i 2011 etter 16 år på rømmen. Han var ettersøkt for blant annet 19 drap og omfattende organisert kriminalitet gjennom en årrekke. Organisasjonen han ledet, «Winter Hill gang», skal ha kontrollert pengeutpressing, narkotikahandel og andre ting i Boston på 70- og 80-tallet. Bulger havnet på FBIs «Most Wanted»-liste i 1999, og en egen etterretningsgruppe ble opprettet for å spore ham opp. Da Osama bin Laden ble tatt, rykket Bulger til topps på FBIs liste over ettersøkte kriminelle, med en dusør på nesten 11 millioner kroner. Det var i 2013 det høyeste som noensinne har vært utlovet for en amerikansk statsborger. 86-åringen sitter nå i fengsel på livstid. «Black Mass» har norgespremiere 23. oktober.
Ifølge amerikanske medier er Johnny Depps (52) innsats i gangsterfilmen «Black Mass» en av hans beste noensinne.